POSSULELU VANHAAN MALLIIN

Tanja Rantanen

Tämän hellyttävän kangaslelun ohje löytyi vanhasta marttajulkaisusta. Possussa on ainesta vaikka myyjäisten suosikkituotteeksi.

Possun ohje on julkaistu alun perin vuonna 1945 Aino Hausmanin toimittamassa Leluja-vihkosessa, jossa on ohjeita niin puisiin kuin ommeltuihin leluihin. Marttaliitto julkaisi vihkosesta näköispainoksen vuonna 1997.

Alkuperäinen ohje on hieman ylimalkaisempi kuin nyt julkaistava versio. Entisaikaan ompelun perusasiat olivat ehkä paremmin hyppysissä, eikä käsitöitä tarvinnut ohjeistaa niin tarkkaan kuin nyt.

Kun suurennat kaavoja tarpeeksi, voit tehdä vaikka jättipossun sohvatyynyn virkaa toimittamaan. Ainakin aloittelijan on helpointa käynnistää possutuotanto isokokoisesta lelusta. Pieni vaatii enemmän näpertämistä. Vaalean pikkupossun materiaali on peräisin vanhasta, huovutetusta villapaidasta.

TARVIKKEET

pala puuvillakangasta tai -neulosta

askarteluvanua

ompelulankaa ja neula

kirjontaan helmi- tai villalankaa

TEE NÄIN

> Jäljennä kaavat. Jos haluat isomman possun, ota sivusta suurennos kopiokoneella.

> Aseta kaavat kankaalle, joka on taitettu kaksinkerroin. Kaavoihin on merkitty langansuunnat. Leikkaa kappaleet puolen senttimetrin saumavaroin. Merkitse vartalokappaleisiin korvan ja jalkojen paikat. Leikkaa lisäksi häntää varten 5 x 8 cm:n kokoinen suorakaitale.

> Ompele ensin häntä: Taita kaitale pitkittäin kahtia oikea puoli päällepäin ja kierrä kaitale pitkittäin rullalle aloittaen avoimesta reunasta. Ompele pienillä pistoilla kierre kiinni. Jos haluat, voit hapsuttaa hännänpään.

> Aseta vartalokappaleet oikeat puolet vastakkain, aseta häntä paikalleen kappaleiden väliin, ja ompele koneella yhteen; häntä kiinnittyy samalla. Jätä kärsän kohta ompelematta. Käännä oikein päin ja täytä vartalo vanulla. Ompele kärsätilkku paikoilleen käsin pienin yliluottelupistoin. Käännä reunojen saumanvarat sisäänpäin.

> Taita jalkakappaleet pitkittäin nurja puoli päälläpäin ja ompele koneella alareunan ja sivun saumat. Käännä jalat oikein päin. Täytä jalat vanulla. Taita jalkakappaleiden yläreunan käännevara nurjalle ja sulje yläreunat ompelemalla ne käsin tai koneella. Kiinnitä jalat vartaloon kaavan mukaisiin kohtiin pienillä, tiheillä pistoilla. Yritä saada pistot mahdollisimman näkymättömiksi.

(> VAIHTOEHTOINEN, hieman työläämpi tapa jalkojen ompelemiseen: Ompele sivusaumat ja käännä jalat oikein päin. Leikkaa kankaasta pienet pyöreät tilkut ja ompele ne jalkapohjiksi samalla tavalla kuin kärsä.)

> Laita korvakappaleet pareittain oikeat puolet vastakkain ja ompele ne ulkoreunoista ompelukoneella yhteen. Käännä oikein päin, käännä alareunan saumavarat sisään ja ompele käsin alareunat poimuttaen yhteen. Kiinnitä korvat vartaloon kaavassa merkittyihin kohtiin.

> Ompele lopuksi sialle silmät helmi- tai villalangalla tai kiinnitä silmiksi napit. Kärsän ja jalat voit halutessasi reunustaa harvaan ommelluilla laakapistoilla.